《临池玩游鱼》
宋代·张方平

曲池秋水平，虚碧杳澄净。有鰋从何来，潜据久已横。

鼓鬣作波从，晴景占蘋荇。贪吞无遗鳞，多折脩荷柄。

西轩因纳凉，绕步恣哦咏。时逢横水面，气意殊豪劲。

向非神守严，雨雾寻飞迸。不揆入江海，且与蛟螭竞。

暇日呼罟师，搜摝穷泥泞。泼剌出数尺，怒跳何健轻。

状丑足涎沫，刀几嫌腥硬。遣童放西泽，不死傥知倖。

犹虑持私烹，诚嘱烦言令。去去避钩网，再获谁尔诤。

遂取群小鲜，投中使沿泳。上游若浮空，众沈疑落阱。

队行有孤出，如嫡从诸媵。忽散何所惊，两合成相迎。

衔尾既竞速，依蒲亦少定。庄濠念逍遥，严溪思隐行。

聊以贻后人，持竿助閒兴。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。